**रघुवीर गद्यं अथवा श्रीमहावीरवैभवम्**

**बालकाण्डम्**

**जय जय महावीर ! 1**

**महाधीर धौरेय ! 2**

**देवासुरसमर-समयसमुदित-निखिल निर्जरनिर्धारित निरवधिक माहात्म्य ! 3**

**दशवदन-दमितदैवत-परिषदभ्यर्थित-दाशरथिभाव ! 4**

**दिनकर-कुलकमल-दिवाकर ! 5**

**दिविषदधिपति-रणसहचरण-चतुरदशरथ-चरमऋण- विमोचन ! 6**

**कोसलसुता-कुमारभाव-कञ्चुकित-कारणाकार ! 7**

**कौमारकेळि-गोपायित-कौशिकाध्वर ! 8**

**रणाध्वरधुर्यभव्य-दिव्यास्त्र-बृन्दवन्दित ! 9**

**प्रणतजन-विमतविमथन-दुर्लळित-दोर्लळित ! 10**

**तनुतरविशिखविताडन-विघटित-**

**विशरारुशरारु-ताटका ताटकेय ! 11**

**जडकिरण-शकलधरजटिलनटपति-मकुटतटनटनपटु-**

**विबुध -सरिदतिबहुल-मधुगलन-ललितपद नलिनरज-**

**उपमृदित-निजवृजिन-जहदुपल-तनुरुचिर-परममुनिवर-युवतिनुत ! 12**

**कुशिकसुत-कथितविदित-नवविविधकथ ! 13**

**मैथिलनगर-सुलोचना-लोचनचकोर-चन्द्र ! 14**

**खण्डपरशु कोदण्ड-प्रकाण्ड-खण्डनशौण्ड-भुजदण्ड! 15**

**चण्डकर-किरणमण्डल-बोधित-**

**पुण्डरीक-वनरुचिलुण्टाक-लोचन ! 16**

**मोचित-जनकहृदय-शङ्कातङ्क !17**

**परिहृत-निखिल-नरपति-वरण-**

**जनकदुहित कुचतट विहरण-समुचित-करतल ! 18**

**शतकोटि-शतगुण-कठिन-परशुधर-मुनिवर-करधृत-**

**दुरवनमतम-निजधनुराकर्षण-प्रकाशितपारमेष्ठ्य ! 19**

**क्रतुहर-शिखरि-कन्दुक-विहृत्युन्मुख-जगदरुन्तुद-**

**जित हरिदन्ति-दन्तुरोदन्त-दशवदन-**

**दमनकुशल-दशशतभुजमुख-नृपतिकुल-**

**रुधिरझर-भरितपृथुतर-तटाकतर्पित-पितृकभृगुपति-**

**सुगति-विहतिकरनत-परुडिषुपरिघ ! 20**

**अयोध्याकाण्डम्**

**अनृतभय-मुषितहृदय-पितृवचनपालन-प्रतिज्ञावज्ञात-यौवराज्य ! 21**

**निषादराज-सौहृदसूचित-सौशील्यसागर ! 22**

**भरद्वाज-शासनपरिगृहीत-विचित्र-चित्रकूटगिरि-कटकतट रम्यावसथ ! 23**

**अनन्यशासनीय ! 24**

**प्रणतभरत-मकुटतट-सुघटित-**

**पादुकाग्र्याभिषेक-निर्वर्तित सर्वलोकयोगक्षेम ! 25**

**पिशितरुचि-विहितदुरित-वलमथन-**

**तनयबलिभुगनुगति-सरभस-शयनतृण-**

**शकलपरिपतन-भयचरित-सकलसुरमुनिवर-**

**बहुमत-महास्त्र-सामर्थ्य ! 26**

**द्रुहिणहर-वलमथन-दुरालक्ष्य-शरलक्ष्य ! 27**

**आरण्यकाण्डम्**

**दण्डका-तपोवन-जङ्गम-पारिजात ! 28**

**विराध-हरिण-शार्दूल !29**

**विलुलितबहुफल-मखकलम-रजनिचर-**

**मृगमृगयारम्भसम्भृत-चीरभृदनुरोध !30**

**त्रिशिरःशिरस्त्रितय-तिमिरनिरास-वासरकर !31**

**दूषणजलनिधि-शोषणतोषित-**

**ऋषिगण-घोषित-विजयघोषण !32**

**खरतर-खरतरु-खण्डनचण्डपवन !33**

**द्विसप्तरक्षःसहस्र-नलवन-विलोलन-महाकलभ ! 34**

**असहायशूर ! 35**

**अनपायसाहस ! 36**

**महितमहामृधदर्शन-मुदितमैथिली-दृढतर-**

**परिरम्भण-विभव-विरोपित-विकटवीरव्रण ! 37**

**मारीचमायामृग-चर्मपरिकर्मित-निर्भरदर्भास्तरण ! 38**

**विक्रमयशोलाभ-विक्रीतजीवित-गृध्रराजदेह-**

**दिधक्षालक्षित-भक्तजनदाक्षिण्य ! 39**

**कल्पित-विबुधभाव-कबन्धाभिनन्दित ! 40**

**अवन्ध्यमहिम-मुनिजनभजन-मुषित-हृ**

**दयकलुष-शबरी- मोक्षसाक्षिभूत !41**

**किष्किन्धाकाण्डम्**

**प्रभञ्जन-तनय-भावुकभाषित-रञ्जितहृदय !42**

**तरणिसुत-शरणागति-परतन्त्रीकृत-स्वातन्त्र्य !43**

**दृढघटित-कैलासकोटि-विकटदुन्दुभि-कङ्कालकूट-दूरविक्षेप-**

**दक्षदक्षिणेतर-पादाङ्गुष्ठ-दरचलन-विश्वस्त- सुहृदाशय !44**

**अतिपृथुल-बहुविटपिगिरि-धरणिविवर-**

**युगपदुदयविवृत चित्रपुङ्गवैचित्र्य !45**

**विपुलभुज-शैलमूल-निबिड-निपीडित-**

**रावणरणरणक- जनकचतुरुदधि-विहरण-चतुरकपिकुलपति-**

**हृदयविशाल शिलातल-दारणदारुणशिलीमुख !46**

**सुन्दरकाण्डम्**

**अपारपारावार-परिखापरिवृतपरपुर-परिसृत-**

**दवदहन- जवनपवनभव-कपिवर-परिष्वङ्ग-भावितसर्वस्वदान ! 47**

**युद्धकाण्डम्**

**अहितसहोदररक्षःपरिग्रह-विसंवादिविविध-सचिव-**

**विप्रलम्भसमय-संरम्भ-समुज्जृम्भित-सर्वेश्वरभाव ! 48**

**सकृत्प्रपन्नजन-संरक्षणदीक्षित ! 49**

**वीर ! 50**

**सत्यव्रत !51**

**प्रतिशयन-भूमिका-भूषितपयोधिपुलिन !52**

**प्रलयशिखि-परुषविशिख-शिखाशोषिताकूपार-वारिपूर !53**

**प्रबलरिपु-कलहकुतुक-चटुलकपिकुल-करतल-**

**तुलितहृत-गिरिनिकर-साधितसेतुपथ-सीमासीमन्तित-समुद्र !54**

**द्रुतगतितरुमृग-वरूथिनीनिरुद्ध-लङ्कावरोध-**

**वेपथुलास्य-लीलोपदेश-देशिकधनुर्ज्याघोष ! 55**

**गगनचरकनकगिरि-गरिमधर निगममय निजगरुड-**

**गरुदनिललव-गलितविषवदन-शरकदन ! 56**

**अकृतचरवनचर-रणकरण-वैलक्ष्यकूणिताक्ष-बहुविध-**

**रक्षोबलाध्यक्ष-वक्षःकवाट-पाटन-पटिमसाटोप- कोपावलेप ! 57**

**कटुरटदटनिटङ्कृतिचटुल-कठोरकार्मुक ! 58**

**विशङ्कट-विशिख-विताडन-विघटितमकुट-**

**विह्वल विश्रवस्तनय-विश्रमसमयविश्राणन-विख्यातविक्रम ! 59**

**कुम्भकर्ण-कुलगिरिविदलन-दम्भोलिभूत-निःशङ्ककङ्कपत्र !60**

**अभिचरणहुतवह-परिचरण-विघटनसरभस-**

**परिपतद परिमित-कपिबल-जलधिलहरि-**

**कलकलरवकुपित-मघवजिदभिहननकृदनुज-**

**साक्षिकराक्षसद्वन्द्व-यद्ध !61**

**अप्रतिद्वन्द्वपौरुष !62**

**त्र्यम्बक-समधिक-घोरास्त्राडम्बर !63**

**सारथि-हृतरथ-सत्रपशात्रव-सत्यापितप्रताप !64**

**शितशर-कृतलवन-दशमुख-मुखदशक-**

**निपतनपुनरुदय दरगलितजनित-दरतरलहरिहयनयन-**

**नलिनवनरुचिखचित-निपतितसुरतरु-**

**कुसुमवितति-सुरभितरथपथ !65**

**अखिलजगदधिक-भुजबल-वरबलदशलपन-**

**लपनदशक-लवनजनित-कदनपरवश-**

**रजनिचरयुवति-विलपनवचन-समविषयनिगम-**

**शिखरनिकर-मुखरमुखमुनिवर-परिपणित !66**

**अभिगतशतमख-हुतवहपितृपति-**

**निर्ऋतिवरुण-पवनधनद-गिरिशप्रमुख-सुरपतिनुतिमुदित ! 67**

**अमितमति-विधिविदित-कथितनिजविभव-जलधि-पृषतलव ! 68**

**विगतभयविबुध-विबोधित-वीरशयन-शायितवानर-पृतनौघ ! 69**

**स्वसमयविघटित-सुघटितसहृदय-सहधर्मचारिणीक ! 70**

**विभीषण-वशंवदीकृत-लङ्कैश्वर्य ! 71**

**निष्पन्नकृत्य ! 72**

**खपुष्पितरिपुपक्ष ! 73**

**पुष्पक-रभसगति-गोष्पदीकृत-गगनार्णव ! 74**

**प्रतिज्ञार्णव-तरण-कृतक्षण-भरत-**

**मनोरथ-सम्हित-सिम्हासनाधिरूढ ! 75**

**स्वामिन् ! 76**

**राघव सिंह ! 77**

**उत्तरकाण्डम्**

**हाटकगिरि-कटकलडह-पादपीठ-निकटतट-**

**परिलुठित- निखिलनृपतिकिरीट-कोटिविविध-**

**मणिगण-किरणनिकर-नीराजित-चरणराजीव ! 78**

**दिव्यभौमायोध्याधिदैवत ! 79**

**पितृवधकुपित-परशुधरमुनिविहित-नृपहननकदन-**

**पूर्वकाल-प्रभवशतगुण-प्रतिष्ठापित-धार्मिकराजवंश ! 80**

**शुभचरितरत-भरतखर्वितगर्व-गन्धर्वयूथगीत-विजयगाथाशत ! 81**

**शासितमधु-मधुसुत-शत्रुघ्नसेवित ! 82**

**कुशलव-परिगृहीत-कुलगाथाविशेष ! 83**

**विधिवश-परिणमदमर-फणिति-कविवररचित-**

**निजचरित-निबन्धननिशमननिर्वृत ! 84**

**सर्वजनसम्मानित ! 85**

**पुनरुपस्थापित-विमानवर-विश्राणन-**

**प्रीणितवैश्रवण-विश्रावित-यशःप्रपञ्च ! 86**

**पञ्चतापन्न-मुनिकुमार-सञ्जीवनामृत ! 87**

**त्रेतायुग-प्रवर्तित-कार्तयुग-वृत्तान्त ! 88**

**अविकल-बहुसुवर्ण-हयमख-सहस्रनिर्वहण-**

**निर्वर्तित- निजवर्णाश्रमधर्म ! 89**

**सर्वकर्मसमाराध्य ! 90**

**सनातनधर्म ! 91**

**साकेतजनपद-जनिधनिक-जङ्गम-तदितरजन्तुजात-**

**दिव्यगति-दानदर्शित-नित्यनिस्सीमवैभव ! 92**

**भवतपनतापित-भक्तजन-भद्राराम ! 93**

**श्रीरामभद्र ! 94**

**नमस्ते I नमस्ते I पुनस्ते नमः ॥**

**नमस्ते I नमस्ते I पुनस्ते नमः ॥**

**चतुर्मुखेश्वरमुखैः पुत्रपौत्रादिशालिने ।**

**नमः सीतासमेताय रामाय गृहमेधिने ॥**

**कविकथकसिंहकथितं, कठोरसुकुमारगुम्भगम्भीरम् ।**

**भवभयभेषजमेतत्, पठत महावीरवैभवं सुधियः ॥**

**॥ इति श्रीरघुवीरगद्यं सम्पूर्णम् ॥**